Region Nordjyllands budget i sundhedssektoren vil ved årets udgang løbe op i minus 280 millioner kroner, hvis driften fortsætter som nu. De massive røde tal på balancen vil naturligt udvikle sig til besparelser i sektoren, og det bekymrer flere elever på SOSU Nord. - Jeg synes, at det er trist. Jeg kan risikere, at jeg kommer til at mangle den tid, hvor jeg bare kan sætte mig og bruge fem minutter på at snakke med en hvilken som helst borger, lyder det fra social- og sundhedsassistent elev David Kjærside. - Jeg synes, at det er frustrerende, også for mig som elev, når jeg skal ud på mine oplæringssteder, tilføjer social- og sundhedsassistent elev Frederikke Green. Eleverne på Social- og sundhedsassistentuddannelsen vil gerne se ind i en fremtid, hvor der er tid til ordentlig pleje og omsorg. - Jeg synes faktisk, at man bør fokusere på at sætte flere penge ind på ældre- og sundhedsområdet generelt, fordi det kan ses, at der er flere ting, der halter, lyder opråbet fra David Kjærside. Overforbrug i regionen Der er mange årsager til, at Region Nordjylland er i mangel på 280 millioner kroner. Det gælder blandt andet stigende udgifter til medicin, flere patienter og en buldrende inflation. Sådan forklarer formanden for Region Nordjylland, Mads Duedahl (V). - Vi må også bare konstatere, at vi har brugt 280 millioner kroner mere, end vi havde på budgettet. Man kan altså ikke på den måde leve af overforbrug, og der er det altså også politikernes påtvungne ansvar at sørge for, at budgettet stemmer, når året er færdigt, uddyber Mads Duedahl. - Derfor må vi også se indad i sundhedsvæsenet. Hvad er det, vi har brugt pengene til? Hvordan kan det være, at det er kørt så skævt? Formanden håber på at finde løsninger i fremtiden, der gør, at de undgår igen at være i en situation, der ikke er 'rar at stå i'. Kredsforkvinde i Dansk Sygplejeråd, Kreds Nordjylland, Christina Windau Hay Lund, ser også med bekymring på situationen.
Besparelser bekymrer SOSU-elever, der ønsker den ekstra tid med borgeren.